ഇത് പ്രണയമല്ല, രോഗം ! തിരുവനന്തപുരം: പ്രണയത്തോട് നോ പറഞ്ഞാല് ജീവനെടുത്ത് പക തീര്ക്കുന്ന യുവാക്കള്ക്ക് ഇരകളാവുകയാണ് നമ്മുടെ പെണ്കുട്ടികള്. അഞ്ചു വര്ഷത്തിനിടെ പത്ത് ജീവനുകളാണ് പ്രണയപ്പകയില് പൊലിഞ്ഞത്. അതിക്രമങ്ങള്ക്ക് ആയിരത്തോളം കേസുകളും. കൗമാരക്കാരിലെ മാനസികാരോഗ്യക്കുറവും വ്യക്തിത്വ വൈകല്യവുമാണ് പ്രണയപ്പകയുടെ കാരണങ്ങളെന്ന് വിദഗ്ദ്ധര് പറയുന്നു. ഇത്തരക്കാര്ക്ക് ചികിത്സ നല്കണം. ബ്ലേഡു കൊണ്ട് മുഖമാകെ വരഞ്ഞും നടുറോഡില് കുത്തിവീഴ്ത്തിയും മുടിമുറിച്ചും വീടിനു തീയിട്ടുമൊക്കെയാണ് പ്രതികാരം. കോഴിക്കോട്ടെ വിദ്യാര്ത്ഥിനിയുടെ വീട്ടില് കടന്നുകയറിയ യുവാവ് ഹെല്മെറ്റിന് മുഖത്തടിച്ച് അഞ്ച് പല്ലുകളാണ് തെറിപ്പിച്ചത്. കൊച്ചിയിലെ ബ്യൂട്ടിപാര്ലര് ജീവനക്കാരിയെ നടുറോഡില് തടഞ്ഞുനിറുത്തി മുടിമുറിച്ചു. ശല്യപ്പെടുത്തിയതിന് പൊലീസില് പരാതിപ്പെട്ടതിനാണ് തൃപ്പൂണിത്തുറയിലെ കോളേജ് വിദ്യാര്ത്ഥിനി അമ്ബിളിയെ അയല്വാസി വഴിയില് കാത്തുനിന്ന് വെട്ടിയത്. വിവാഹാഭ്യര്ത്ഥന നിരസിച്ചതിനാണ് കലൂരില് കോതമംഗലം സ്വദേശിനിയെ നടുറോഡില് കൊല്ലാന്ശ്രമിച്ചത്. തൃശൂര് മാളയില് പ്രണയം നിരസിച്ച കോളേജ് വിദ്യാര്ത്ഥിനിയുടെ മുഖം ബ്ലേഡിന് വരഞ്ഞു. തൃശൂര് പുന്നയൂര്കുളത്ത് പെണ്കുട്ടിയെയും വീട്ടുകാരെയും പൂട്ടിയിട്ട് വീടിന് തീവച്ചായിരുന്നു പ്രതികാരം. തിരക്കേറിയ റോഡിലൂടെ നടന്നുപോകവേ കുന്നംകുളം സ്വദേശിക്ക് കഴുത്തില് കുത്തേറ്റു. വിവാഹാഭ്യര്ത്ഥന നിരസിച്ച കൊല്ലത്തെ യുവതിക്ക് സഹപാഠിയുടെ അടിയില് കേള്വിശക്തി നഷ്ടമായി. ശാസ്താംകോട്ടയില് 16കാരിയെ സ്ക്രൂഡ്രൈവറിന് കുത്തിപ്പരിക്കേല്പ്പിച്ചാണ് പ്രതികാരം തീര്ത്തത്. തിരുവനന്തപുരത്തെ യുവ സംരംഭകയെ സുഹൃത്ത് കുടുക്കിയത് അവരുടെ കൈത്തറി വ്യാപാര കേന്ദ്രത്തില് കഞ്ചാവൊളിപ്പിച്ച് പൊലീസിനെക്കൊണ്ട് അറസ്റ്റ് ചെയ്യിപ്പിച്ചായിരുന്നു. കാള്സെന്റര് വേണം പ്രണയത്തിന്റെ പേരിലുള്ള ഭീഷണികള് പെണ്കുട്ടികളില് പലരും പൊലീസില് അറിയിക്കാറില്ല. ചൈല്ഡ് ലൈന് മാതൃകയില് ഇത്തരം പരാതികള് കൈകാര്യംചെയ്യാന് സര്ക്കാര് സംവിധാനമുണ്ടാക്കണം. കൗണ്സലര്മാരുടെ സേവനത്തോടെ കാള്സെന്ററും വേണം. ഗുരുതരമായ മാനസികവൈകല്യമാണിത്. ചികിത്സയാണ് പോംവഴി. പൊലീസ് സന്ധിസംഭാഷണം നടത്തി ഒതുക്കിത്തീര്ക്കാതെ, പ്രശ്നക്കാരെ കൗണ്സലിംഗിനയയ്ക്കണം. പെണ്കുട്ടികള്ക്കും ബോധവത്കരണം നല്കണം. സമൂഹത്തില് എങ്ങനെ പെരുമാറണമെന്നും മാനസികാരോഗ്യം കൈവരിക്കേണ്ടതെങ്ങനെയെന്നും പാഠ്യപദ്ധതിയില് ഉള്പ്പെടുത്തണം. ഡോ.മോഹന്റോയ് മാനസികാരോഗ്യ വിദഗ്ദ്ധന് പെണ്മക്കള് അറിയാന് വൈകാരികമായ ബ്ലാക്ക് മെയിലിംഗിനും വ്യക്തി സ്വാതന്ത്ര്യങ്ങള് നിയന്ത്രിക്കുന്നതിനും കീഴടങ്ങരുത് ഫോണ്വിളിയുടെയും സാമൂഹ്യമാദ്ധ്യമ ഉപയോഗത്തിന്റെയും പേരിലുള്ള കലഹം ജാഗ്രതയോടെ കാണണം ആത്മഹത്യാഭീഷണിയും ശരീരത്തില് മുറിവുണ്ടാക്കി ഭീതിപ്പെടുത്തുന്നതും അപായ സൂചനയാണ് പ്രണയമെന്നു പറഞ്ഞ് പിറകേ നടന്നുള്ള ശല്യപ്പെടുത്തല് നിശ്ശബ്ദം സഹിക്കാതെ വീട്ടുകാരെ അറിയിക്കണം